**Broj: 711-I-1762-M-122/19-02-17**

Zagreb, 5. rujna 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Krunoslava Lukačića, zamjenika općinskog načelnika Općine Sračinec, za davanjem mišljenja Povjerenstva,** na 61. sjednici, održanoj 5. rujna 2019.g., daje sljedeće

**MIŠLJENJE**

**I. Dužnosnik Krunoslav Lukačić, zamjenik općinskog načelnika Općine Sračinec, može za vrijeme obnašanja navedene dužnosti postati vlasnikom poslovnog udjela trgovačkog društva ili postati vlasnikom obrta, ali na temelju članka 14. stavka 1. ZSSI-a ne može obavljati funkciju člana uprave ili člana nadzornog odbora trgovačkog društva, odnosno ne može obavljati poslove upravljanja obrtom, a sukladno članku 16. stavku 1. ZSSI-a dužan je prenijeti upravljačka prava koja proizlaze iz vlasništva nad poslovnim udjelom trgovačkog društva na drugu osobu, koja ne može biti član obitelji dužnosnika, niti druga s dužnosnikom interesno povezana osoba.**

**II.** **Nije u suprotnosti s odredbom članka 13. stavka 2. ZSSI-a da dužnosnik Krunoslav Lukačić, koji dužnost zamjenika općinskog načelnika Općine Sračinec obnaša volonterski, na temelju ugovora o djelu, obavlja poslove savjetnika u obrtu ili trgovačkom društvu iz točke II. izreke.**

**III. Bračni drug dužnosnika može bez ikakva ograničenja postati vlasnikom obrta u razdoblju u kojem dužnosnik obnaša dužnost, ali je u smislu članka 18. stavka 1. ZSSI-a dužnosnik dužan o eventualnom stupanju u poslovni odnos obrta u vlasništvu svojeg bračnog druga s tijelom u kojem obnaša dužnost pravodobno obavijestiti Povjerenstvo.**

 Obrazloženje

Zahtjev za davanjem mišljenja Povjerenstva podnio je dužnosnik Krunoslav Lukačić, zamjenik općinskog načelnika Općine Sračinec. U knjigama ulazne pošte zahtjev je zaprimljen pod poslovnim brojem: 711-U-2999-M-122/19-01-3 dana 26. kolovoza 2019. g., povodom kojeg se vodi predmet broj M-122/19.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je dužnosnik Krunoslav Lukačić, povodom obnašanja dužnosti zamjenika općinskog načelnika Općine Sračinec obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu dužnosnik traži mišljenje Povjerenstva može li dužnosnik za vrijeme obnašanja dužnosti zamjenika općinskog načelnika Općine Sračinec postati vlasnik obrta ili trgovačko društvo s ograničenom odgovornošću te odmah po osnivanju prenijeti ovlasti na treću osobu (bračnog druga, sestru, djelatnika, odvjetnički ured), zatim može li za vrijeme obnašanja iste dužnosti na temelju ugovora o djelu biti savjetnik u navedenom obrtu ili trgovačkom društvu te može li njegov bračni drug za vrijeme obnašanja dužnosti otvoriti obrt.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava niti obavljati poslove upravljanja u poslovnim subjektima. Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 16. stavkom 1. ZSSI-a propisano je da  dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijet će svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 4. stavkom 5. ZSSI-a propisano je da su povezane osobe u smislu ZSSI-a članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Prema stavku 2. član obitelji dužnosnika u smislu tog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 28. Zakona o obrtu („Narodne novine“, broj: 143/13.) propisano je da obrtnik može obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane u navedenom zakonu, koji će obrt voditi u ime i za račun obrtnika.

Sukladno odredbi članka 14. stavka 1. ZSSI-a, dužnosnik može u razdoblju u kojem obnaša dužnost zamjenika općinskog načelnika Općine Sračinec postati vlasnik poslovnog udjela trgovačkog društva ili postati vlasnikom obrta, ali ne može za vrijeme obnašanja iste dužnosti obavljati funkciju direktora (člana uprave) ili člana nadzornog odbora trgovačkog društva niti može obavljati poslove upravljanja obrtom, već je dužan obrt voditi putem poslovođe. Kako ZSSI u svojim odredbama ne propisuje zabranu dužnosniku kao vlasniku obrta da sklopi ugovor o radu sa članom obitelji za obavljanje poslova poslovođe u obrtu, poslovođa obrta može biti i povezana osoba u smislu članka 4. stavka 5. ZSSI-a odnosno bračni drug, sestra te svaka druga fizička osoba koja je zaposlenik u obrtu.

Napominje se da dužnosnik na temelju članka 20. stavka 3. ZSSI-a niti u razdoblju od 12 mjeseci od prestanka obnašanja navedene dužnosti ne može obavljati funkciju direktora ili člana nadzornog odbora trgovačkog društva odnosno ne može upravljati obrtom.

U odnosu na trgovačko društvo u kojem ima 0,5% ili više udjela temeljnom kapitalu, dužnosnik je na temelju članka 16. stavka 1. ZSSI-a dužan prenijeti upravljačka prava koja proizlaze iz vlasništva nad poslovnim udjelom društva na drugu osobu, koja ne može biti član obitelji dužnosnika niti druga s dužnosnikom interesno povezana osoba.

Ukazuje se dužnosniku da sukladno članku 17. stavku 1. ZSSI-a trgovačko društvo kojem dužnosnik ima 0,5% ili više udjela u vlasništvu te obrt čiji je vlasnik ne mogu stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu, i to kako za vrijeme obnašanja dužnosti tako i u razdoblju od 12 mjeseci od prestanka obnašanja dužnosti. Navedeni pravni poslovi bili bi ništetni što utvrđuje nadležni sud. Stoga poslovni subjekt, obrt ili trgovačko društvo u kojem dužnosnik Krunoslav Lukačić ima 0,5% ili više udjela u vlasništvu ne bi smio u navedenom razdoblju stupati u poslovni odnos s Općinom Sračinec.

Prema članku 18. stavku 1. ZSSI-a u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužnosnik je dužan o tome pravodobno obavijestiti Povjerenstvo. Sukladno stavku 2. Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s tim Zakonom.

Odredbama ZSSI-a ne uređuje se pravo člana obitelji dužnosnika na osnivanje poslovnog subjekta stoga član može bez ikakvog ograničenja biti vlasnikom obrta i obavljati u njemu poslove upravljanja, ali se u pogledu zasnivanja poslovnog odnosa s Općinom Sračinec primjenjuje odredba članka 18. stavka 1. ZSSI-a te je dužnosnik dužan o stupanju u takav poslovni odnos pravodobno obavijestiti Povjerenstvo.

Obzirom da je dužnosnik u izvješćima o imovinskom stanju koja je podnosio Povjerenstvu navodio da dužnost zamjenika općinskog načelnika Općine Sračinec obnaša volonterski, bez zasnovanog radnog odnosa, dužnosnik Krunoslav Lukačić može na temelju članka 13. stavka 2. ZSSI-a bez ograničenja obavljati poslove savjetnika u obrtu ili trgovačkom društvu kojima je osnivač odnosno vlasnik.

Dužnosnik koji bi promijenio način obnašanja dužnosti tako da bi istu dužnost obnašao profesionalno, ne može bez prethodnog odobrenja Povjerenstva za vrijeme obnašanja dužnosti obavljati poslove savjetnika u poslovnom subjektu kojeg je osnivač ili vlasnik (obrt, trgovačko društvo) te u kojem je prenio prava na povjerenika odnosno poslovođu ako navedene poslove obavlja na način stalnog i redovitog zanimanja.

Na temelju članka 13. stavka 4. ZSSI-a dužnosnik je dužan istekom godine Povjerenstvu podnijeti izvješće o imovinskom stanju o ostvarenim isplatama od obavljanja poslova savjetnika.

Slijedom navedenoga, Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Krunoslav Lukačić , osobna dostava
2. Objava na internetskoj stranici Povjerenstva
3. Pismohrana